Jy blaai in die argief vir leukemie.
ANTWOORD 'N SOT…
Mei 3, 2013 in Uncategorized
Merkers:dieet, facebook, kanker, leukemie, rook
Antwoord 'n sot nie na sy sotheid nie. Ek het altyd gedink dit staan iewers in Spreuke, maar toe ek die verwysing gaan naslaan het, kon ek dit nie vind nie. Maar neem dit nou van my: dit bly wyse raad.
Ek het my nou vanaand weer vererg – en ek weet ek moet nie – omdat iemand op Gesigboek skryf dat 'n mens kanker kan voorkom deur net gesond te eet. Regtig? Ek wonder of julle weet hoeveel mense ek al ontmoet het wat uiters gesond geleef het, aktief aan sport deelgeneem het, so maer soos kraaie is en tog steeds kanker gekry het? Geen dieet kan kanker voorkom nie – dit kan bloot jou risiko verlaag. Daar is 'n groot verskil tussen kanker voorkom en risiko verlaag. Wat sê iemand wat vas glo dat jy kanker deur jou dieet kan voorkom vir 'n kind van drie wat kanker het? Of iemand – uiters sportief en gesteld op gesond eet – wat op 20 leukemie kry? Of iemand wat vegetaries leef en op 32 sterf aan kanker? Of 'n baba van ses maande? As jy kanker gaan kry, gaan jy dit kry. Rook is die enigste ding wat 'n bewese oorsaak van kanker is, maar om op te hou rook, beteken nie dat jy nooit kanker gaan kry nie. Dit beteken bloot dat jy jou risiko op longkanker en keelkanker verminder.
Skuus, ek was lanklaas hier en nou raas ek al weer. Maar werklik, as jy nog nie in hierdie posisie was nie, hou asseblief op om sulke uitsprake te maak. Jy het nie die kennis nie. Kanker is baie meer ingewikkeld as bloot gesonde dieet.